
Fellingstillatelse på ulv - Reinbeitedistrikt 1,2,3 v/Jan Amundsen
Vi viser til Deres søknad om fellingstillatelse på ulv datert 11.03.05

Vedtak:

Fylkesmannen i Finnmark gir med dette fellingstillatelse for en (-1-) ulv til reinbeitedistrikt 1-2-3 v/Jan Amundsen.  Fellingstillatelsen gjelder fra og med 
11. mars 2005 til og med 23. mars 2005. Tillatelsen er begrenset til Sør-Varanger kommune, og er avgrenset til beiteområdene til Reinbeitedistrikt 1-2-3. Området tillatelsen gjelder er i sin helhet øst for Jarfjorden, samt områdene øst for riksvei 886 mellom Jarfjordbotn og Storskog.

Begrunnelse for vedtaket

Fellingstillatelsen gis for å forhindre ytterligere tap av tamrein. Det beiter rein i området. Uttak av en ulv antas å ha stor tapsreduserende effekt for reineierne i området. 

Det er bekreftet ulv i Jarfjord, Sør-Varanger kommune av Fjelltjenesten i Kirkenes.

Det er påvist 6 kadaver av reinsdyr, hvorav 2 er dokumentert drept av ulv 11.03.04.  I tillegg utgjør ulven et stort driftsmessig problem for distriktet fordi den jager og sprer reinen, noe som medfører økt påkjenning på reinen. 
I forvaltningsplanen for bjørn, jerv, gaupe, ulv og kongeørn i Finnmark, er følgende forvaltningsmål for ulv definert pkt.7.5.4:

”Tillatelse skal gis ved akutte skader i saue- og reinbeiteområder. Det bør være en lav skadeterskel for å gi slike fellingstillatelser. Tillatelse kan også gis før skade skjer i et område der skadepotensialet er stort eller for å hindre etablering av familiegrupper.”

Området som fellingstillatelsen gjelder for faller klart innenfor definisjonen av ”områder der skadepotensialet er stort”. 
Tillatelsen er gitt med hjemmel i § 12 i Lov om viltet (viltloven) av 29. mai 1981 nr. 38, med senere endringer, og § 3 i ”Forskrift om forvaltning av bjørn, jerv, ulv og gaupe” av 30.06.00, jf. Direktoratet for naturforvaltnings (DN) brev av 03.06.04, der Fylkesmannen er gitt myndighet til å forvalte betingete fellingstillatelser på inntil 4 ulv (nasjonal kvote), innen gitt tidsramme og under gitte vilkår. 

Felling av en ulv i dette området kommer ikke i konflikt med målsetningen om en levedyktig bestand (tre årlige ynglinger) i Norge. Ulven tilhører med stor sannsynlighet den russiske ulvestammen på Kola-halvøya. 

Fellingstillatelsen gis på følgende vilkår:

1. Tillatelsen gjelder fra og med 11.03.05 til og med 23.03.2005. Dersom det er behov for forlengelse av tillatelsen kontaktes Fylkesmannen for nærmere avklaring omkring dette. 

2. Tillatelsen gjelder i Sør-Varanger kommune, og er avgrenset til beiteområdene til Reinbeitedistrikt 1-2-3 øst for Jarfjord i Sør-Varanger kommune.

3. Følgende personer er med på fellingslaget:

- Jan Amundsen f.270636

- Jan Egil Trasti f.040758 

Alle medlemmer i fellingslaget skal være kjent med gjeldende vilkår for fellingstillatelsen. Eventuelle nye medlemmer på fellingslaget må innmeldes til Fylkesmannens miljøvernavdeling før de kan delta i fellingen.
4. Fylkesmannen skal holdes løpende orientert om utfallet av fellingsforsøket og skal rådføres ved viktige avgjørelser. Fjelltjenesten i Sør-Varanger skal holdes orientert om fellingsforløpet. 

5. Ved felling kan det benyttes hagle eller rifle. Ved bruk av rifle skal det brukes minimum kaliber 222.R, med ekspanderende prosjektil (blyspiss, hullspiss e.l.), med minimum anslagverdi på 980 joule på 100 meters avstand.

6. Det stilles ikke krav om løst jegeravgift eller avlagt skyteprøve for storvilt, men deltakerne i fellingsforsøket forplikter seg til å utøve fellingen på en human og sikkerhetsmessig forsvarlig måte, jf. viltlovens § 19.

7. Utført felling skal straks meldes til Fylkesmannens miljøvernavdeling v/ Trond Aarseth (tlf. 78 95 03 14 / 415 13508) og til Fjelltjenesten i Sør-Varanger. Meldingen skal inneholde opplysninger om tid og sted for fellingen. Fellingsstedet skal påvises dersom Fylkesmannen ber om det.

8. Fellingslaget plikter å forvisse seg om at påskutt dyr er truffet. Dersom ulv såres under forsøk på felling, skal fellingslaget gjøre det de kan for å få avlivet ulven. Dersom ettersøk av eventuelt såret dyr etter første dag er uten resultat, skal lederen for fellingslaget underrette kommunen og Fylkesmannen. Medlemmene i det oppnevnte fellingslaget skal da uten godtgjørelse bistå kommunen i det videre ettersøket.

9. Ulv som blir felt skal ivaretas og håndteres på en slik måte at skrotten ikke ødelegges eller forringes unødig. Felt dyr skal så raskt som mulig bringes til Fjelltjenesten avd. Sør-Varanger. Felt ulv tilhører Viltfondet.

10. Fylkesmannen vurderer skadesituasjonen fortløpende, og kan på eget initiativ oppheve denne tillatelsen.

11. Fellingsforsøk og felling kan skje uten hensyn til grunneierretten, jf. viltloven § 35.

12. I medhold av forskrift om forvaltning av bjørn, jerv, ulv og gaupe § 3, gir DN fylkesmannen myndighet til å tillate nødvendig bruk av motorkjøretøy i forbindelse med transport av fellingspersonell og utstyr frem til aktuelt fellingsområde. Motorkjøretøy kan ikke benyttes under forsøk på felling eller under selve fellingen. 
Fylkesmannen dekker dokumenterte utgifter i forbindelse med fellingen med inntil kr. 

10 000,- dersom ulv felles. Det bes om at originale kvitteringer for utlegg vedlegges. Beløpet kan ikke brukes til å avlønne oppnevnte jegere. Dersom felling ikke lykkes dekkes ingen utgifter.

Vedtaket kan påklages til Direktoratet for naturforvaltning innen 3 uker etter mottakelsen av dette brev, jf. forvaltningslovens kap. IV, § 28 og 29. Eventuell klage begrunnes og sendes via Fylkesmannen.

	Med hilsen

Bente Christiansen
fylkesmiljøvernsjef
	Stein Ø. Nilsen

viltforvalter


Kopi:   

Direktoratet for naturforvaltning, Tungasletta 2, 7485 Trondheim  

Fjelltjenesten avd. Sør-Varanger

Sør-Varanger kommune

Reinbeitedistrikt 1-2-3, Jarfjord, 9900 Kirkenes
Øst-Finnmark Politidistrikt, Rådhussvingen 1, 9917 Kirkenes

Statens naturoppsyn Finnmark, Boks 261, 9711 Lakselv

Fylkesmannen i Troms

Fylkesmannen i Nordland 

Fylkesmannen i Nord-Trøndelag

Rovviltnemnda for Distrikt 8, Troms og Finnmark 
Reindriftsforvaltningen Øst-Finnmark

